Edi Rama

**Edi Rama** (s. 4. heinäkuuta 1964 Tirana) on albanialainen poliitikko ja taiteilija. Rama valittiin Tiranan pormestariksi vuonna 2000 ja hän on johtanut Albanian sosialistista puoluetta vuodesta 2005. Rama nousi Albanian pääministeriksi vuonna 2013.

## Tausta ja yksityiselämä
Rama on entinen koripalloilija ja taiteilija, joka asui ja työskenteli Pariisissa 1990-luvun puolivälissä. Hänen isänsä oli tunnettu kuvanveistäjä. Raman töitä on ollut esillä Venetsian biennaalissa. Albanian kommunistihallinnon kaatumisen aikaan Rama toimi Albanian taideakatemian professorina eikä ollut tuolloin poliittisesti aktiivinen. Rama muutti Pariisiin vuonna 1995 saatuaan apurahan. Hän oli vähällä menettää henkensä olleensa vierailulla kotimaassaan vuonna 1997, kun ryöstäjät kävivät hänen kimppuunsa metalliputken kanssa.

Rama on ollut naimisissa kahdesti. Ensimmäinen avioliitto näyttelijä Matilda Makoçin kanssa päättyi eroon vuonna 1991 ja Ramalla on tästä liitosta poika. Vuonna 2010 Rama meni uusiin naimisiin taloustieteilijä Linda Raman (o.s. Basha) kanssa. Parille syntyi poika vuonna 2014. 

Uskonnolliselta vakaumukseltaan Rama on katolilainen ja kertonut, että syy tähän on hänen katolilainen isoäitinsä, joka välttämättä halusi Ramasta katolilaisen.

## Varhainen poliittinen ura
Vuonna 1998 Rama palasi jälleen Albaniaan isänsä hautajaisiin. Tuolloin pääministeri Fatos Nano pyysi hänet hallitukseensa kulttuuriministeriksi. Rama hyväksyi tarjouksen, muttei liittynyt tuolloin sosialistipuolueeseen.

Demokraattisen puolueen kymmenen vuotta kestänyt valtakausi Albanian pääkaupungin Tiranan johdossa päättyi lokakuussa 2000, kun Rama valittiin kaupungin pormestariksi. Hän oli ehdolla tehtävään sitoutumattomana sosialistipuolueen tuella. Rama toimi pormestarina vuoteen 2011 saakka.

Rama valittiin Albanian sosialistisen puolueen johtajaksi vuonna 2005. Demokraattisen puolueen voitettua täpärästi vuoden 2009 parlamenttivaalit sosialistipuolue kieltäytyi hyväksymästä vaalitulosta ja puolue järjesti suurmielenosoituksia ja protesteja vaatien äänten uudelleenlaskua. Kiistely vaalituloksesta oli ajamaisillaan Albanian kaaokseen, ja siitä muodostui lopulta merkittävä este maan lähemmälle EU-integraatiolle.

## Pääministerinä
Pääministeriksi Rama nousi syyskuussa 2013 kolme kuukautta sen jälkeen, kun sosialistipuolue oli saanut suurvoiton parlamenttivaaleissa, joka päätti Demokraattisen puolueen kahdeksan vuotta kestäneen aseman maan johdossa. Raman tärkeimpiä vaalilupauksia olivat Albanian talouden elvyttäminen, taistelu levinnyttä korruptiota ja rikollisuutta vastaan ja Albanian EU-integraation nopeuttaminen. Euroopan unioni oli kahdesti aiemmin hylännyt Albanian jäsenyyshakemuksen ja valvoi vaaleja, joita pidettiin tärkeänä testinä integraatiota ajatellen.

Albaniassa oli vuoden 2019 alkupuolella kuukausia jatkuneita mielenosoituksia, joissa vaadittiin vuodesta 2013 lähtien vallassa olleen sosialistipääministeri Raman eroa ja ennenaikaisia vaaleja. Pääoppositiopuolue keskustaoikeistolainen demokraattinen puolue syytti Ramaa ja tämän hallitusta yhteyksistä järjestäytyneeseen rikollisuuteen ja korruptioon. Oppositio myös kyseenalaisti vuoden 2017 parlamenttivaalien tuloksen ja syytti sosialisteja vaalivilpistä. Kansainvälisten vaalitarkkailijoiden mukaan vaalit kuitenkin sujuivat enimmäkseen hyvin.

Syyskuussa 2024 Rama ilmoitti, että Albania alkaa suunnittelemaan Vatikaanin kaltaista kääpiövaltiota Tiranan alueelle. Kääpiövaltio, joka olisi kooltaan 10 hehtaaria, olisi tarkoitettu sufimuslimeita edustavalle bektashi-yhteisölle ja sen kansalaisuus olisi rajattu vain uskonnollisille johtajille. Kääpiövaltion perustamisella on haluttu edistää uskontojen välistä dialogia Albaniassa.

Syyskuussa 2025 Rama kertoi, että hänen neljännessä hallituksessaan julkisista hankinnoista vastaisi tekoälybotti nimeltä Diella. Tämän on Raman mukaan tarkoitus kitkeä korruptiota, koska botti ei ota vastaan lahjuksia tai pelkää uhkailijoita. Raman mukaan Diella on ministeri, joka ei ole "fyysisesti paikan päällä". Myöhemmin samana vuonna Rama ilmoitti, että Diella on "raskaana" ja sen on tarkoitus "synnyttää" virtuaaliassistentteja parlamentin edustajille.

## Kunnianosoituksia

*  Kunnialegioonan komentaja (Ranska, 2017)
*  Pyhän Kaarlen ritarikunnan komentaja (Monaco, 2019)
*  Ruhtinas Jaroslav Viisaan ritarikunnan 1. luokka (Ukraina, 2023)
*  Presidentin mitali (Israel, 2025)
*  Zayedin ritarikunta ketjulla (Arabiemiraatit, 2026)

## Lähteet

## Aiheesta muualla

* City Mayors: Mayor of Tirana